## Odluka Ustavnog suda Republike Hrvatske broj U-II-870/2002 od 21. svibnja 2003.

### NN 102/2003 (24.6.2003.), Odluka Ustavnog suda Republike Hrvatske broj U-II-870/2002 od 21. svibnja 2003.

# USTAVNI SUD REPUBLIKE HRVATSKE

if !supportEmptyParas endif

1361

Ustavni sud Republike Hrvatske, u sastavu
Smiljko Sokol, predsjednik Suda, te suci Marijan Hranjski, Petar Klarić, Mario
Kos, Ivan Matija, Ivan Mrkonjić, Jasna Omejec, Željko Potočnjak, Agata Račan,
Emilija Rajić, Nevenka Šernhorst, Vice Vukojević i Milan Vuković, odlučujući o
prijedlogu Jerka Padovana i dr. iz Vele Luke, za pokretanje postupka za ocjenu
suglasnosti drugog propisa sa zakonom, na sjednici održanoj 21. svibnja 2003.
godine, donio je

## ODLUKU

I. Pokreće se postupak za ocjenu suglasnosti s
Ustavom i zakonom te se ukida točka 10. Odluke o ustanovljenju zajed­ničkih
lovišta na području Županije dubrovačko-neretvanske (»Službeni glasnik Županije
dubrovačko-neretvanske«, broj 3/96) u dijelu koji se odnosi na otočić Ošjak,
kao sastavni dio lovišta broj 10. Vela Luka.

II. Ova odluka objavit će se u »Narodnim
novinama« i »Službenom glasniku Dubrovačko-neretvanske županije«.

```
Obrazloženje
```

1. Podnositelji su podnijeli prijedlog za
pokretanje postupka za ocjenu suglasnosti sa zakonom točke 10. Odluke o
ustanovljenju zajedničkih lovišta na području Županije dubrovačko-neretvanske
(»Službeni glasnik Županije dubrovačko-neretvanske«, broj 3/96 - u daljnjem
tekstu: Odluka).

Odluku je donijela
Skupština Županije dubrovačko-neretvanske 29. lipnja 1996. godine, te je
izmijenjena i dopunjena 1997. (»Službeni glasnik Županije
dubrovačko-neretvanske«, broj 5/97), kao i 2000. godine (»Službeni glasnik
Županije dubrovačko-neretvanske«, broj 3/00). Izmjene i dopune nisu obuhvatile
Lovište Vela Luka navedeno pod brojem 10. osporene Odluke. Predlagatelji u svom
prijedlogu ističu da je otočić Ošjak zaštićen objekt prirode, te da je Odluka
kojom se on uključuje u lovište suprotna članku 8. Zakona o lovu (»Narodne
novine«, broj 10/94, 22/94, 29/99, 76/99 i 14/01).

U prijedlogu
prigovaraju Odluci o ustanovljenju lovišta Vela Luka i zbog određivanja
granica, jer smatraju da one nisu utvrđene sukladno stručnim procjenama.

2. Temeljem članka 42.
Ustavnog zakona o Ustavnom sudu Republike Hrvatske (»Narodne novine«, broj
49/02 - pročišćeni tekst, u daljnjem tekstu: Ustavni zakon), zatražen je
odgovor na navode predlagatelja od Ministarstva poljoprivrede i šumarstva,
Ministarstva pravosuđa, uprave i lokalne samouprave, Ministarstva zaštite
okoliša i prostornog uređenja, te od Dubrovačko-neretvanske županije.

*Prijedlog je
osnovan.*

3. U vrijeme donošenja osporene Odluke na snazi
je bila odredba članka 8. Zakona o lovu sljedećeg sadržaja:

(1) Lovište se ustanovljuje ovisno o vrsti
divljači koja prirodno obitava ili se prvenstveno uzgaja na površinama
zemljišta, broju divljači koja se prema mogućnostima staništa može uzgajati na
tim površinama i njegovoj namjeni.

(2) Lovište ne
obuhvaća:

1. neizgrađeno i
izgrađeno građevinsko zemljište te površine do 300 m od naselja,

2. javne prometnice i
druge javne površine uključivši i zaš­titni pojas,

3. određene dijelove
prirode koji su proglašeni posebno zaštićenim objektima prirode po propisima o
zaštiti prirode u kojima je aktom o proglašenju ili posebnim aktom zabranjen
lov (nacionalni parkovi, strogi rezervati, specijalni zoološki i ornito­loški
rezervati i drugi posebno zaštićeni objekti prirode) i Park prirode Medvednica,

4. more i privredne
ribnjake s obalnim zemljištem koje služi za korištenje ribnjaka,

5. rasadnike, voćne i
lozne nasade namijenjene intenzivnoj proizvodnji u površini do 100 ha, ako su
ograđeni ogradom koja sprečava prirodnu migraciju sve dlakave divljači,

6. druge površine na
kojima je aktom o proglašenju njihove namjene zabranjen lov.

(3) Odredbe ovoga
Zakona ne primjenjuju se na zvjerinjak.

Zakonom o izmjenama i
dopunama Zakona o lovu iz 1999. godine (»Narodne novine«, broj 29/99) u članku
3. propisano je da se u članku 8. stavku 2. točka 3. mijenja i glasi:

»3. zaštićene dijelove prirode, ako je posebnim
propisima u njima zabranjen lov«.

4. Za utvrđenje osnovanosti prijedloga potrebno
je, prema tome, dati odgovor na dva pitanja:

- je li otočić Ošjak zaštićeni dio prirode?

- ako je odgovor na prvo pitanje potvrdan, je li
posebnim propisom zabranjen lov na njemu?

U odnosu na prvo pitanje Ustavni sud je utvrdio,
a prema izvješću Ministarstva zaštite okoliša i prostornog uređenja od 21.
siječnja 2003., klasa: 612-07/02-35/0167, urbroj: 531-03/03-3, da je otočić
Ošjak proglašen prirodnom ljepotom, pa je danas zaš­tićen u kategoriji
park-šume.

Nadalje, prema podacima Županijske skupštine
Dubrovačko-neretvanske županije od 9. svibnja 2002. godine, klasa:
323-01/01-01/16, urbroj: 2117/1-04-02-4 proizlazi da je neprijeporno otočić
Ošjak aktom donesenim 1962. godine svrstan u kategoriju park-šume.

Odgovor na drugo pitanje sadržan je u odredbi
članka 8. Zakona o zaštiti prirode (»Narodne novine«, broj 30/94 i 72/94) koja
glasi:

»Park-šuma je prirodna ili sađena šuma, veće
pejzažne vrijednosti, a namijenjena je odmoru i rekreaciji. U park-šumi su
dopuštene samo one radnje čija je svrha njeno održavanje ili uređenje.«

Suprotno navedenoj
odredbi Zakona o zaštiti prirode, osporenom Odlukom zaštićena park-šuma je
uvrštena u lovište, iako su na tom području sukladno zakonskoj odredbi
dopuštene samo one radnje čija svrha je održavanje ili uređenje park-šume, što
lov na tom području, po svojoj prirodi, nije.

5. S obzirom da je
Ustavni sud ocijenio da je osporena Odluka u dijelu navedenom u izreci,
suprotna zakonu, donijeta je odluka, temeljem članka 55. stavka 1. Ustavnog
zakona kao u izreci.

6. Objava se temelji na članku 29. Ustavnog
zakona.

Broj: U-II-870/2002

Zagreb, 21. svibnja 2003.

USTAVNI
SUD REPUBLIKE HRVATSKE

Predsjednik Suda**dr. sc.** **Smiljko Sokol,** v. r.

Odluka, NN 102/2003-1361